30.5.2023
ET
Euroopa Liidu Teataja
C 188/77
6. nõuab tungivalt, et Euroopa Kemikaaliamet (ECHA) või asjakohasel juhul muu Euroopa pädev asutus töötaks välja ühtse lähenemisviisi asbesti sisaldavate toodete avastamiseks.
Soovitatav oleks koostada asbesti sisaldada võivate toodete register, et lihtsustada liikmesriikidel nende toodete varajast avastamist.
Komitee väljendab samuti heameelt Euroopa Komisjoni ettepaneku üle võtta vastu seadusandlik algatus asbesti kontrollimise, registreerimine ja seire kohta, mille eesmärk on vähendada erinevusi selles valdkonnas võetavate riiklike meetmete vahel.
Hoonete puhul asbesti kontrollimise ja registreerimise kohustuse kehtestamine ning asbesti eemaldamise riiklike strateegiate väljatöötamine peaks viima kooskõlastatud ja võrreldava lähenemisviisi rakendamiseni kogu ELis, luues seeläbi ohutuma keskkonna ja tuues kaasa ELi kodanike parema kaitse.
Direktiivis tuleks käsitleda ka vajadust kaitsta hädaabiteenistusi (sealhulgas tuletõrjujad, politseinikud, arstid ja päästetöötajad) asbestiga kokkupuutest tulenevate ohtude eest, luues ajakohase ja juurdepääsetava andmebaasi, mis sisaldab usaldusväärseid andmeid taristu kohta, kus kindlasti või tõenäoliselt leidub asbesti;
7. märgib, et direktiivi edukaks osutumiseks peaksid liikmesriigid ja ELi institutsioonid aktiivselt kaasama kohalikke ja piirkondlikke omavalitsusi läbivaadatud direktiivi koordineerimise ja rakendamise kõikidesse etappidesse;
8. toetab ühise ELi raamistiku kehtestamist, et lihtsustada ELis asbesti tuvastamist ja seejärel ohutut kõrvaldamist hoonetest.
Komitee kutsub Euroopa Komisjoni ja liikmesriike üles töötama välja ühise, süsteemse ja süstemaatilise lähenemisviisi asbestiprobleemiga tegelemiseks (alates inventuurimeetodist, teavitus- ja koolituskampaaniatest, program­ midest elanike, töövõtjate ning kohalike ja piirkondlike omavalitsuste toetamiseks asbesti kõrvaldamisel kuni tervisekaitse ja asbesti ladustamise lahendusteni välja) ja innustama seda lähenemisviisi kasutama;
9. märgib murega, et mõnes ELi liikmesriigis on lubatud asbesti sisaldavaid tooteid ise demonteerida.
Komitee juhib tähelepanu sellele, et kuna asbestiga tööalase kokkupuutega seotud ohtude vältimiseks on oluline töötajaid koolitada, on vaja Euroopa suuniseid nõutavate oskuste sertifitseerimise kohta, et tagada samade standardite kohaldamine kogu ELis.
Seepärast nõuab komitee tungivalt, et töötataks välja Euroopa suunised nende oskuste sertifitseerimise kohta, mida nõutakse töötajatelt asbesti sisaldavate komponentide ohutuks eemaldamiseks;
10. kutsub komisjoni üles looma mehhanisme asbesti likvideerimise ohutuks kiirendamiseks.
Selleks tuleb suurendada teadlikkust ning pakkuda tõhusate, atraktiivsete ja sihipäraste haridus- ja teabeprogrammide kaudu töötajatele ja elanikele (sealhulgas kohalike ja piirkondlike omavalitsuste ning tervishoiutöötajatele) tõhusamat haridust ja kaitset;
11. märgib, et kõigi soovitud rohepöörde ja ELi eesmärgi tõttu suurendada renoveerimislaine raames hoonete renoveerimise määra võib samal ajal suureneda iseäranis ehitustöötajate kokkupuude asbestiga.
Seepärast on oluline näha ette lahendused asbesti kõrvaldamise tõhusamaks jälgimiseks ning luua töötajatele, kes töötavad või on töötanud sektorites, kus on kokkupuude asbestiga, spetsiaalne süsteem asbestiga seotud haiguste raviks;
12. juhib tähelepanu vajadusele algatada ja rahaliselt toetada teadus- ja arenduskeskuste uuenduslikke tegevusi asbesti ohutuks kõrvaldamiseks, säilitamiseks ja ladustamiseks (nt programmi „Horisont“ raames).
Enamikus riikides ladustatakse asbesti endiselt ohtlike jäätmete prügilates või spetsiaalsetes asbestijäätmete hoidlates.
Kui suureneb asbesti eemaldamise määr, tähendab see, et ühtlasi suureneb märkimisväärselt selle ohtliku mineraali ladustamisala.
Samas soovitab komitee luua võrgustik linnadele ja piirkondadele, mis seisavad silmitsi asbesti probleemi ja selle mõjuga oma territooriumil.
Selle eesmärk on arendada koostööd, mis hõlmab tavade vahetamist ja partnerluste loomist ühiste riikidevaheliste teadusprojektide elluviimiseks, mida kaasrahastab Euroopa Liit;
13. märgib peamise põhjusena, miks asbesti kõrvaldamise määr nii aeglaselt kasvab, asjaolu, et rahastatakse üksnes asbestitoodete (eelkõige eterniitkatuste) demonteerimist ja kõrvaldamist.
Elanikel pole sageli piisavalt raha, et maksta katuse asendamiseks vajalike ehitusmaterjalide ja -teenuste eest, ning seetõttu hoiduvad nad selliste investeeringute tegemisest.
Kasutusele tuleb võtta uued toetusmehhanismid ja stiimulid (nt maksuvähendused, toetused);
14. märgib, et kaitsmaks asbestiga kokkupuutuvaid töötajaid ja minimeerimaks asbesti mõju keskkonnale ühineb komitee üleskutsega koostada asbesti eemaldamise Euroopa strateegia, mis tagaks eri poliitikavaldkondade integreeritud lähenemisviisi ning mille raames rakendataks kõigis liikmesriikides süsteemseid ja tõhusaid lahendusi inventuuri, seire, ohutu kõrvaldamise, ladustamise ja hariduse (koolituse) meetodite osas;